Efterskolernes dag - Halstedhus Efterskole
Som ung kan det være svært at vide, hvad man vil med sit arbejdsliv engang ude i fremtiden – eller hvad man vil med sit liv i det hele taget! På Efterskolernes Dag kan du og dine forældre få et indblik i de muligheder for faglig og personlig udvikling, som efterskolerne byder på. Samtidigt kan Efterskolernes Dag klæde dig på til, sammen med dine forældre, at tage en beslutning om din uddannelsesvej i de sidste og vigtige år af grundskolen. Så hvis du går og overvejer, hvor du vil tage din 9. eller 10. klasse, er det en rigtig god idé at besøge Halstedhus Efterskole på Efterskolernes Dag.
Efterskolernes Dag er den dag, hvor alle efterskoler i hele landet holder åbent hus. Det er derfor en god mulighed for at se efterskolerne an, hvis du overvejer en eller flere efterskoler. Efterskolen er en unik dansk skoleform for unge mellem 14 og 18 år. Det er typisk 9. eller 10. klassetrin, der afholdes på efterskole. Et år på efterskole er en enestående mulighed for at udvikle sig – både gennem undervisning og gennem nye sociale fællesskaber. At tage på efterskole er meget udbredt og populært i Danmark, og det er også en helt særlig atmosfære, du vil møde på en efterskole. Oplev det på egen krop til Efterskolernes Dag på Halstedhus Efterskole.
På Efterskolernes Dag vil du opleve, at Halstedhus Efterskole er et sted, hvor du får nye kammerater, spændende undervisning samt fokus på sport og sundhed. Hele skolen bliver et hjem for dig og ca. 165 andre unge mennesker. Du kommer til at bo sammen med andre unge mennesker, og du får helt nye muligheder for at dyrke dine interesser og kan fordybe dig i din undervisning, samtidigt med at du rykker ved dine grænser. På Halstedhus Efterskole får du det bedste fra efterskolelivet. Du lærer en masse om dine fag og ikke mindst om dig selv – og så får du nogle gode kammerater undervejs. Nogle af dine kommende efterskolekammerater kan du måske allerede hilse på til Efterskolernes Dag?
Efterskolernes Dag løber altid af stablen den sidste søndag i september, mellem kl. 13 og kl. 17. Ud over Efterskolernes Dag, afholder vi også andre arrangementer, hvor du og dine forældre kan besøge os og se skolen. Har du og dine forældre ikke mulighed for at komme til Efterskolernes Dag, kan I derfor altid booke en tid til en rundvisning ved at kontakte kontoret.